# ӘОЖ 340.14:81′1

**ЗАҢ ТЕХНИКАСЫ ҚАҒИДАЛАРЫН САҚТАУДЫҢ МАҢЫЗДЫЛЫҒЫ ЖАЙЫНДА**

**Қымбат Әбілқайырқызы Айнабаева**

*Қазақстан Республикасының Заңнама және құқықтық ақпарат институты Лингвистика орталығының ғылыми қызметкері; Нұр-Сұлтан қ., Қазақстан Республикасы; e-mail: e-mail: ajnabaevak@mail.ru*

**Аннотация.** *Заң техникасы заң жобалау қызметінде кеңінен қолданылып, белгілі бір практика жүзінде қалыптасатын дүние. Мақаладағы негізгі ой нормативтік құқықтық актілерде заң техникасы ережелерінің сақталмауы мәселелері болып табылады. Онда заң техникасының ұғымы мен оның ерекшеліктері ашылады.*

*Мақалаға негіз болған талдау қолданыстағы азаматтық, қор туралы заңнамаға, сондай-ақ ғылыми лингвистикалық сараптамаға келіп түскен жобаларға жасалды. Талдау барысында заң техникасын сақтау, терминдердің бірізді қолданылуы, құқықтық актілерге өзгерістер мен толықтырулар енгізу тәртібі негізге алынды. Айтылған талаптарды сақтамаудың салдары нақты мысалдар келтіре отырып көрсетілді. Мақалада заң техникасы қағидаларын сақтау, оның талаптары, атап айтқанда, өзгерістер мен толықтырулар енгізу бөлігіндегі талаптары бойынша мәселе көтеріледі.*

 *Заң техникасы деңгейінің төмен болуы қабылданатын актілердің сапасы мен тиімділігіне кері әсерін тигізетіні де дәлелденді.*

*Құқықтық актілердегі заң техникасы – құқықтық актілерді ресімдеу тәсілдерінің, талаптары мен қағидаларының жиынтығы. Егер бекітіліп берілген талаптар сақталмаса, заң шығармашылық процесінде заң техникасының қағидаларын елемей жіберілетін қателіктер құқықтық актінің мазмұнына тікелей әсер етіп, айтарлықтай нұқсан келтіреді, сондай-ақ құқықтық сипаттағы салдарға алып келеді.*

*Автор заң техникасы қағидаларын сақтау маңыздылығын теориялық және практикалық тұрғыдан зерделеп қорытындылап, тәуелсіздіктің
30 жылдығы қарсаңында осы мәселе аясында іс-шаралар қатарына тоқталып өтеді. Атап айтқанда, Президент Қазақстан Республикасы Тәуелсіздігінің 30 жылдығын мерекелеуге дайындық жөніндегі мемлекеттік комиссияның бірінші отырысында «Тиімді заңдар қабылдау арқылы маңызды реформалардың негізі қаланады.»,– деп, тәлімдік, тәрбиелік мәні бар ақпаратты ұсынып, жұртты тартатын жаңа стильді, жаңа форматты көбірек енгізу қажеттігін көрсетті.*

**Түйін сөздер:** *заң техникасы, құқықтық актінің мазмұны, заң стилі, өзгерістер және толықтырулар енгізу тәртібі, азаматтық заңнама, олқылықтар.*

**О ВАЖНОСТИ СОБЛЮДЕНИЯ ПРАВИЛ ЮРИДИЧЕСКОЙ ТЕХНИКИ**

**Айнабаева Кымбат Абилхайровна**

*Научный сотрудник Центра лингвистики Института законодательства и правовой информации Республики Казахстан, г. Нур-Султан, Республика Казахстан; e-mail: ajnabaevak@mail.ru*

**Аннотация.** *Основной мыслью статьи являются вопросы несоблюдения правил юридической техники. В ней раскрывается понятие юридическая техника и ее особенности. Юридическая техника широко применяется при законопроектной деятельности и формируется на практике.*

*Основой проведения анализа стали действующие гражданское законодательство, о фонде, а также проекты, поступившие на научную лингвистическую экспертизу. В ходе анализа были взяты за основу соблюдение правил юридической техники, единообразное применение терминов, порядок внесения изменений и дополнений в правовые акты. Последствия несоблюдения заявленных требований были показаны на конкретных примерах. В статье поднимается вопрос о соблюдении правил юридической техники, ее требований, в частности, в части внесения изменений и дополнений. Доказано также, что низкий уровень юридической техники негативно влияет на качество и эффективность принимаемых актов.*

*Юридическая техника в правовых актах – это совокупность способов, требований и правил оформления правовых актов. При несоблюдении закрепленных требований ошибки, допускаемые в процессе законотворчества, непосредственно влияют на содержание правового акта и тем самым наносят существенный ущерб, а также влечет за собой последствия правового характера.*

*Автор обобщает теоретическое и практическое изучение важности соблюдения принципов юридической техники и в преддверии 30-летия независимости отмечает ряд мероприятий в рамках данного вопроса. В частности, Президент на первом заседании Государственной комиссии по подготовке к празднованию 30-летия Независимости Республики Казахстан отметил, что посредством принятия эффективных законов будет заложена основа важных реформ и необходимо больше внедрять новый стиль и формат празднования, имеющий воспитательное значение для привлечения людей.*

**Ключевые слова:** *юридическая техника, содержание правового акта, юридический стиль, порядок внесения изменений и дополнений, гражданское законодательство, пробелы.*

**ON THE IMPORTANCE OF FOLLOWING THE RULES OF LEGAL TECHNOLOGY WRITING**

**Ainabayeva Kymbat Abilkhairovna**

*Research аssociate Center for linguistics Institute of legislation and legal information Republic of Kazakhstan, Nur-Sultan, Republic of Kazakhstan; e-mail: ajnabaevak@mail.ru*

***Abstract.*** *The basis for the analysis was the current civil legislation on the fund, as well as projects submitted for scientific linguistic expertise. During the analysis, compliance with the rules of legal technique, uniform application of terms, the procedure for amending and supplementing legal acts were taken as a basis. The consequences of non-compliance were illustrated by specific examples. The article raises the issue of compliance with the rules of legal technology, its requirements, in particular with regard to the introduction of amendments and additions. It has also been proved that the low level of legal technology negatively affects the quality and effectiveness of the adopted acts.*

*Legal technique in legal acts is a set of methods, requirements and rules for issuing legal acts. In case of non-compliance with the prescribed requirements, errors made in the process of lawmaking directly affect the content of the legal act and thereby cause significant damage, as well as entail legal consequences.*

*The author summarizes the theoretical and practical study of the importance of observing the principles of legal technology and, in anticipation of the 30th anniversary of independence, notes a number of events within the framework of this issue. In particular, the President at the first meeting of the State Commission on Preparations for the Celebration of the 30th Anniversary of Independence of the Republic of Kazakhstan noted that through the adoption of effective laws, the foundation of important reforms will be laid and it is necessary to introduce more a new style and format of celebration, which has educational significance for attracting people.*

***Keywords:*** *legal technique, content of a legal act, legal style, procedure for making amendments and additions, civil legislation, gaps.*

**Кіріспе.** Заң шығару процесі шығармашылық сипатқа ие, ол – сыртқы ортаның өзгеруі мен дамуының көрінісі ғана емес, мақсатты әрі құқықтық түрленудің күрделі процесі. Заң шығару процесі маңызды факторларының біріне заң техникасы нормалары да жатады. Сондықтан талданып отырған тақырып қазіргі құқықтық мемлекет көрінісінде өзекті болып табылады. Өзекті болуының басты себептері – құқықтық актілер мағынасының екіұдай түсіндірілуін болғызбау, олардың сапа деңгейін жақсарту, мемлекеттің құқықты реттеу функциясын сапалы нормативтік актілер арқылы жетілдіре түсу. Аталған міндеттерге қол жеткізудің бірден-бір жолы – заң техникасы талаптарын сақтау.

Осы зерттеу барысында заң техникасының қағидалары, қолданыстағы заңнамада анықталған олқылықтар, олардың салдары теориялық және практикалық тұрғыдан зерделенеді. Заң техникасы ұғымы туралы қысқаша шолу жасалып, негізгі ой теориялық тұрғыдан:

*біріншіден,* құқықтық құжаттарды ресімдеу тәсілдері мен талаптарында, өзгерістер мен толықтырулар енгізу тәртібінде кеңейтіледі. Ол практикалық тұрғыдан осы талаптардың сақталмауы салдары азаматтық және қолданыстағы кейбір заңнамада орын алған олқылықтарда көрсетіледі;

*екіншіден,* терминдердің мағынасын бірізді қолдану, заң стиліне қатысты мәселелерде кеңейтіледі. Практикалық тұрғыдан оның салдары ретінде кейбір заңнамалық құжаттардағы бірізділікті сақтамаудағы кемшіліктері де көрсетіледі.

Негізінен қолданыстағы құқықтық заңнама, заң техникасы әдістемелік құралы басшылыққа алынды. Еңбекте көтерілген мәселені шешу міндеттерінің бірі ретінде ел тәуелсіздігінің 30 жылдық мерейтойы аясында көзделген шаралар қатары да орын алды.

Заң техникасының қағидалары заң жобасы қызметінің практикасында қалыптасады. «Заң техникасы» терминін ғылыми ортаға неміс ғалымы Р.Иеринг енгізіп, ол «Заңды әзірлеу – бұл күрделі жұмыс, алдын-ала ойластырылып, ережелерге сәйкес жасалуға тиіс» деп тұжырымдады. Заң техникасы қағидаларын сақтау – маңызды фактор.

Нақты емес және көмескі ұйғарым, қайшылықтар құқықтық актілер мәтіндерін ресімдеуде жол берілген олқылықтардан туындайды, ал техникасы жетілдірілмеген заңдарды қолдану құқық қолдану қызметінде қиындықтар туғызады. Заң жобаларын, өзге де нормативтік актілер жобаларын әзірлеу кезінде заң техникасы қағидаларын сақтау заңнаманы жетілдіруде маңызды рөл атқарады.

**Негізгі бөлім.** Құқықтық актілер жөнінде заңнаманың 1-бабы 9) тармақшасында заң техникасы дегеніміз құқық актілерін ресімдеу тәсілдері, талаптары және қағидалары жиынтығы деп көрсетілген.[[1]](#footnote-1) Заңнама техникасының мақсаты – қоғамдық қатынасты ұтымды реттеу, олқылыққа жол бермеу, оларды жеткілікті дәрежеде нақты, анық, айқын және қысқа, үнемді, белгілі дәрежеде бір үлгіде стандартты баяндау [1, 10-бет].

Құқықтық актілерге қатысты қолданыстағы заңнамада акті мәтiнiнiң мазмұны мен оның жазылу стилiне қатысты оның ережелерi мейлінше қысқа, мағынасы нақты болу және екіұдай түсiндiруге жатпайтын мағынаны қамту талабы көрсетілген. Ал өзгерістер және толықтырулар енгізу туралы заң жобасын ресімдеу тәртібін сақтауда қолданыстағы заңнамамен қатар құқықтық құжаттарды ресімдеу жөніндегі әдістемелік ұсынымдардың VI тарауын да назарға алған дұрыс.

 Заңнама құжатының бастапқы нұсқасында норма мәтінінен сөздерді, цифрларды, құрылымдық бөліктерді және т.б. алып тастаған; сөздер, терминдер, цифрлар ауыстырылған; оның сол не басқа құрылымдық бөлігі күші жойылды деп танылған; қолданыстағы редакциясы жаңа нормамен толықтырылған, қолданыстағысы нақтыланған; қолданыстағы барлық редакциясы не оның жекелеген бөлігі өзгертілген жағдайларда заңға тиісті өзгерістер мен толықтырулар енгізіледі [1, 60-б.].

Заңнамалық актінің бастапқы нұсқасына өзгерістер мен толықтырулар енгізуге аса қажеттілік болмаса, оларды енгізбеген дұрыс. Құқықтық реттеудің тұрақтылығын болжайтын құқықтық айқындық қағидатының бұзылуына жол бермеу мақсатында түзетулер мен толықтырулар енгізу туралы заң жобаларына өзгерістер мен толықтырулар енгізбеген абзал.

Жаңа нормалар қабылдау қажеттілігі туындаған кезде түзетулер енгізу туралы жаңа заң қабылдауды керек ететін ерекше жағдайда, яғни түзетулер енгізу туралы нормативтік актімен қабылданған, бірақ қолданысқа енгізілетін құқық нормасына түзетулер енгізілген жағдайда, заңнамалық құжатқа тиісті өзгеріс, толықтырулар енгізіледі. Көрсетілген жағдайлардың бәрінде заң техникасы талаптарын сақтау маңызды. Осы тұрғыда төменде келтірілген мысал оның дәлелі бола алады.

ҚР Азаматтық кодексінің жалпы бөлімі бастапқы нұсқасының 256-бабында «по решению суда изымаются у собственника государством путем выкупа или продажи с публичных торгов» тұжырымы «сот шешiмi бойынша *сатып алу* немесе *жария саудаға салып сату арқылы алуы мүмкiн*» деп берілген (бірінші бөлігі)[[2]](#footnote-2). Осы 256-бапқа мүлік мәселелері бойынша өзгерістер мен толықтырулар енгізу туралы заңмен 2011 жылғы 1 наурызда өзгерістер енгізілген[[3]](#footnote-3). Солардың бірі – аталған баптың мына бөлігінде: «жария саудаға салып сату арқылы алуы мүмкін» деген сөздерді «жария сауда-саттықта сатылады» деген сөздермен ауыстыру арқылы өзгеріс енгізу. Ол өзгеріс орыс тілінде «слово «продажи» заменить словом «продаются»» деп көрсетілген. Өзгеріс енгізілгеннен кейінгі орыс тіліндегі нұсқасы «по решению суда изымаются у собственника государством путем выкупа или продаются с публичных торгов.» болады. Ол қолданыстағы редакцияда «сот шешiмi бойынша сатып алу арқылы **алып қояды** немесе жария сауда-саттықта сатылады» деп дұрыс берілген. Алайда, көрсетілген Заңға сәйкес өзгеріс енгізілетін болса, онда ол «сот шешiмi бойынша *сатып алу* немесе *жария сауда-саттықта сатылады*» болуы қажет. Осыдан 2011 жылғы 1 наурыздағы Заңмен айтылып отырған бөлікке өзгеріс енгізілу барысында олқылыққа жол берілгенін байқауға болады. Ол енгізілген өзгеріс «немесе жария саудаға салып сату арқылы алуы мүмкін» деген сөздер «арқылы алып қояды немесе жария сауда-саттықта сатылады» деген сөздермен ауыстырылсын» деп жазылуы тиіс.

Осыдан келіп, заң техникасы деңгейінің төмен болуы қабылданатын актілердің сапасы мен тиімділігіне кері әсерін тигізеді және заңнаманы жетілдіру үшін заңнамалық жобаларды әзірлеу барысында заң техникасы қағидаларын сақтау қажет деген тұжырым жасауға болады.

Заң құжаты мәтінінде жалпыға түсінікті, орныққан, кеңінен қолданылатын сөздерді пайдаланған дұрыс. Субъектілер өздеріне арналған дүниелерді жеңіл қабылдауы керек, ол үшін мәтінде жиі қолданылатын сөз орамдарын, мүмкіндігінше қысқа сөйлемдерді пайдалану ұтымды болып саналады. Сонымен қатар бірізділік сақтаудың да орны ерекше. Оны сақтамаған жағдайда заң мәтіні қиындықтар туғызуы әбден мүмкін. Мәселен, 1994 жылғы 27 желтоқсанда қабылданған Азаматтық кодекстің жалпы бөлімінің мәтіні бойынша[[4]](#footnote-4) «законодательные акты» тіркесі 1-баптың 2, 4-тармақтарында және басқа да баптарында «заң құжаттары», 2-бабы 2-тармағында және тиісті баптарында «заңнамалық актілер» деп, ал 3-бабы 1-тармағында және тиісті баптарында «заң актілері» деп үш түрлі нұсқада қолданылған. Осыған ұқсас жағдай «третье лицо» деген тіркестің аудармасында да орын алған. Мәселен, ол 391-бапта, 66-бапта, 70-баптың 4-тармағында, 141-баптың 4-тармағында және кейбір баптарда «үшінші жақ» деп аударылса, 73-баптың 1-тармағы 3) тармақшасында, 229-бапта, 391-баптың 5-тармағында «үшінші тұлға», 289-баптың «үшiншi адам» деп қолданылған. Сонымен қатар ол 303-баптың 1-тармағында «үшiншi бiр жаққа» айналса, 32-баптың 3-тармағында «үшiншi бiр адам» ретінде қолданылған.

Егер мәтіндегі сөздер, терминдер, цифрлар ауыстырылса, ол да – заңға тиісті өзгерістер мен толықтырулар енгізу себептерінің бірі. Осындай қажеттілік туындаған жағдайда, мәселен, ҚР Азаматтық кодексінде «законодательные акты» деген тіркес «нормативные акты» деген тіркеспен ауыстырылған жағдайда қазақ тіліндегі мәтінде осы тіркестің бірнеше нұсқада қолданылуына орай қиындық туғызары сөзсіз. Ол өзгеріс орыс тілінде бір ғана тіркестің ауысуына қарамастан, қазақ тілінде «мәтін бойынша «заң құжаттары», «заңнамалық актілер», «заң актілері» деген сөздер «нормативтік актілер» деген сөздермен ауыстырылсын» деп көрсетіледі. Бұл – бірізділік қағидатын сақтамаудың бірден-бір салдары. Актілер нысаны мен құрылымының біркелкілігі, бірізділігі талабына сәйкес актілердің бірыңғай деректемелерін, стереотиптік құрылымды, бірыңғай терминологияны, заңдық конструкциялар мен тұжырымдарды, біркелкі тілді пайдалану көзделеді [1, 8-б.]. Келтірілген тұжырымнан бірізділік талабын сақтамаудың олқылыққа алып келетіні анық көрінеді.

Ғылыми лингвистикалық сараптама заңнамалық актілерге көрсетілген сараптаманы жүргiзу қағидалары бойынша қазақ және орыс тілдеріндегі мәтіндердің теңтүпнұсқалылығын айқындау мақсатында[[5]](#footnote-5) жүргізіледі. Аталған сараптаманы жүргізу барысында Лингвистика орталығына келіп түскен жобаларда анықталған заң техникасы бойынша жіберілген қателіктерге де тоқталып өткен жөн.

Сөйлемде сөздер бір-бірімен грамматикалық байланыста қолданылып, сол байланыстың негізінде сөйлемдегі сөздердің қалыпты орын тәртібі болады. Қазақ тілінің ережесі бойынша сөйлемдегі ойдың аяқталуын білдіретін сөйлем мүшесі – баяндауыш сөйлем соңында орналастырылады. Алайда, сараптамадан өткен кейбір жобаларда осы тәртіп сақталмайды, соның салдарынан заң техникасының талаптары бұзылады. Мысалы, «Сақтандыру нарығын және бағалы қағаздар нарығын реттеу мен дамыту мәселелері бойынша түзетулер енгізу» жөнінде заң жобасының 11-тармағында[[6]](#footnote-6) 2003 жылғы 3 маусымдағы сақтандыру төлемдеріне кепілдік беру қоры туралы қолданыстағы заңға өзгерістер енгізу көзделген. Жобаның 14) тармақшасына сәйкес қолданыстағы Заңның 17-2-бабы 9-тармағының тиісті бөлігі жаңа редакцияда жазылады. Қолданыстағы 9-тармақтың редакциясы «9. Қор зиянды және (немесе) жерлеуге жұмсалған шығыстарды өтеу бойынша төлемдерден мынадай жағдайларда:

1) жәбірленушінің әрекеттері Қазақстан Республикасының заңнамалық актілерінде белгіленген тәртіппен көлік оқиғасымен себептік байланыстағы қасақана қылмыстық не әкімшілік құқық бұзушылықтар деп танылса;

2) Қор мен қатысушы-сақтандыру ұйымына осы Заңның 17-1-бабының 1-тармағында көзделген жағдай басталған кезден бастап бір жыл өткеннен кейін жүгінгенде;

3) көлік оқиғасы еңсерілмейтін күштің салдарынан, яғни ядролық жарылыс, радиация, радиоактивті улану, әскери іс-қимылдар, азаматтық соғыс, жиналыстар, митингілер, шерулер, пикеттер және демонстрациялар, жаппай тәртіпсіздік, ереуілдер сияқты төтенше және осындай алдын алуға болмайтын жағдайлар кезінде басталған болса;

4) осы баптың 2-тармағында көзделген құжаттардың толық пакетін табыс етпеген не дұрыс емес құжаттарды берген болса, бас тартуға құқылы.»[[7]](#footnote-7) деп берілген. Ал орыс тілінде ол норма «9. Фонд вправе отказать в выплатах по возмещению вреда и (или) расходов на погребение в следующих случаях:» деп басталып, әрі қарай жағдайлары санамаланады. Осы тармаққа өзгеріс Жобаның 14) тармақшасында «9. Фонд отказывает в выплатах по возмещению вреда и (или) расходов на погребение в следующих случаях:» деген мазмұнда енгізіліп отыр. Нақтырақ көрсетсек, «вправе отказать» деген тіркес «отказывает» деген тіркеспен ауыстыру арқылы өзгертілген. Әзірлеуші заң техникасы талаптарына жүгінбестен, Жобаның орыс тіліндегі осы тармақшасын аудара салған. Егер норма Жобада ұсынылған күйінде қалса, онда қазақ және орыс тілдеріндегі мәтін арасында алшақтыққа, өрескел қателікке алып келеді. Осы сияқты құқықтық олқылықтарға жол бермеу мақсатында қолданыстағы ережелерді қатаң сақтау қажет. Жоғарыда келтірілген норма заң техникасы қағидаларына сәйкес қазақ тілінде «4) осы баптың 2-тармағында көзделген құжаттардың толық топтамасын табыс етпеген не дұрыс емес құжаттарды берген болса, бас тартады» деген редакцияда болуға тиіс.

**Қорытынды.** Қорытындылай келе, заң шығармашылық процесінде заң техникасының қағидаларын елемей жіберілетін қателіктер құқықтық актінің мазмұнына тікелей әсер етіп, айтарлықтай нұқсан келтіреді әрі құқықтық сипаттағы салдарын тигізеді. Қазақстан Республикасының құқықтық саясат тұжырымдамасында да актілер сапасын жақсартатын заң техникасының деңгейін тұрақты түрде жетілдіру әрі арттыра түсу керектігі айқындалған[[8]](#footnote-8). Сонымен қатар Президент Қазақстан Республикасы Тәуелсіздігінің 30 жылдығын мерекелеуге дайындық жөніндегі мемлекеттік комиссияның бірінші отырысында «Тиімді заңдар қабылдау арқылы маңызды реформалардың негізі қаланады», – деп, тәлімдік, тәрбиелік мәні бар ақпаратты ұсынып, жұртты тартатын жаңа стильді, жаңа форматты көбірек енгізу қажеттігін[[9]](#footnote-9) нық көрсетті. Сол себепті заң шығару процесіне атүсті қарамай, бекітілген, қолданылып жүрген қағидаларды, соның ішінде заң техникасы қағидаларын сақтап, құқықтық мемлекеттің дамуына оң ықпал ету маңызды болып табылады.

Тақырыптың өзектілігі көршілес Ресей, Қырғызстан, Өзбекстан елдерінің заңнамасының жай-күйін бөлек салыстырмалы түрде зерттеуге ой салады.

**ӘДЕБИЕТ**

1. Нормативтік құқықтық актілерді ресімдеу жөніндегі әдістемелік ұсынымдар (заң техникасы): Әдістемелік құрал / Авт. ұжым басш. мен ред. Р.Қ. Сәрпеков - Астана: «Қазақстан Республикасының Заңнама институты» ММ, 2019. – 160 б.

**REFERENCES**

1. Normativtіk құқyқtyқ aktіlerdі resіmdeu zhөnіndegі әdіstemelіk ұsynymdar (zaң tehnikasy): Әdіstemelіk құral / Avt. ұzhym bassh. men red. R.Қ. Sәrpekov - Astana: «Қazaқstan Respublikasynyң Zaңnama instituty» MM, 2019. – 160 b.
1. «Құқықтық актілер туралы» 2016 жылғы 6 сәуірдегі Қазақстан Республикасының Заңы https://adilet.zan.kz/kaz/docs/Z1600000480 [↑](#footnote-ref-1)
2. Қазақстан Республикасының Азаматтық кодексi. Жалпы бөлімі. http://adilet.zan.kz/kaz/archive/docs/K940001000\_/24.12.2001 [↑](#footnote-ref-2)
3. «Қазақстан Республикасының кейбір заңнамалық актілеріне мемлекеттік мүлік мәселелері бойынша өзгерістер мен толықтырулар енгізу туралы» 2011 жылғы 1 наурыздағы Қазақстан Республикасының Заңы http://adilet.zan.kz/rus/docs/Z1100000414/compare [↑](#footnote-ref-3)
4. 1994 жылғы 27 желтоқсандағы Қазақстан Республикасының Азаматтық кодексі (Жалпы бөлім). http://adilet.zan.kz/rus/docs/K940001000\_/compare [↑](#footnote-ref-4)
5. «Нормативтік құқықтық актілердің жобаларына ғылыми сараптама жүргiзу қағидаларын бекіту туралы» Қазақстан Республикасы Үкіметінің 2016 жылғы 31 тамыздағы № 497 қаулысы. http://adilet.zan.kz/rus/docs/P1600000497/compare [↑](#footnote-ref-5)
6. «Қазақстан Республикасының кейбір заңнамалық актілеріне сақтандыру нарығын және бағалы қағаздар нарығын реттеу мен дамыту мәселелері бойынша өзгерістер мен толықтырулар енгізу туралы» Қазақстан Республикасы Заңы жобасы туралы http://adilet.zan.kz/kaz/docs/P1900000258 [↑](#footnote-ref-6)
7. «Сақтандыру төлемдеріне кепілдік беру қоры туралы» 2003 жылғы 3 маусымдағы Қазақстан Республикасының Заңы. http://adilet.zan.kz/kaz/docs/Z030000423\_ [↑](#footnote-ref-7)
8. «Қазақстан Республикасының 2010 жылдан 2020 жылға дейінгі кезеңге арналған құқықтық саясат тұжырымдамасы туралы» Қазақстан Республикасы Президентінің 2009 жылғы 24 тамыздағы N 858 Жарлығы. http://adilet.zan.kz/kaz/docs/U090000858\_ [↑](#footnote-ref-8)
9. Мемлекет басшысы Қасым-Жомарт Тоқаевтың Қазақстан Республикасы Тәуелсіздігінің 30 жылдығын мерекелеуге дайындық жөніндегі мемлекеттік комиссияның бірінші отырысында сөйлеген сөзі. 2021 жылғы 05 ақпан. https://www.akorda.kz/kz/speeches/internal\_political\_affairs/in\_speeches\_and\_addresses/memleket-basshysy-kasym-zhomart-tokaevtyn-kazakstan-respublikasy-tauelsizdiginin-30-zhyldygyn-merekeleuge-daiyndyk-zhonindegi-memlekettik-ko [↑](#footnote-ref-9)